Den nordjyske by Hjallerup er ramt af flere indbrud. Og det er ikke hvem-som-helst, der har været ulovligt på spil - selvom politiet endnu ikke ved hvem. Gerningsmanden er således stadig på fri fod, men der er tale om tyve med en vis flair og professionalisme, afslører Peter Skovbak, politikommisær ved Nordjyllands Politi. - Vi ser på de to sager i en sammenhæng, siger han til TV2 Nord. Begge steder er der nemlig stjålet cykler. Det kræver noget Ved det ene indbrud i Kongensgade i Hjallerup, der fandt sted i weekenden i tidsrummet fra fredag aften til tirsdag morgen, brugte tyven en underboring. - Det skete ved husets terassedør. Underboring er hvor, der bores et hul gennem døren i nærheden af det indvendige dørhåndtag. Så stikker man en genstand ind, der kan påvirke den indvendige vrider, forklarer politikommisæren. - Det kræver noget, supplerer han med nordjysk underdrivelse om tyvens tæft. Det lykkedes tyven at rode hele huset igennem og slippe afsted med både bilnøgler, et hvidt brandskab med smykker, golfudstyr, fælge, elløbehjul - og så det, der skaber en sammenhæng: En cykel. Ved det andet indbrud, som skete natten til tirsdag på Lykkevej i byen, var en bagdør brudt op. Her blev udbyttet nemlig en mountainbike. - En dyr en. Af mærket Canondale, fortæller Peter Skovbak og siger, at det meget vel kan være samme gerningsmand, selvom "indstigningen i husene er forskellig." Politiet har fortsat ikke fanget den eller de mulige gerningsmænd. Derfor er oplysninger, der kan hjælpe dem på vej, velkomne på telefon 1-1-4.
Nordjysk by ramt af to - meget lignende - indbrud.